દુનિયાની નજર એટલા માટે રહેશે કે જો સાઉદી અને રશિયા વચ્ચે દોસ્તી થઈ તો જગતને ઝટકો લાગે તેમ છે. આપણે ક્રૂડ ઓઈલની વાત કરીએ ત્યારે સાઉદી અરેબિયા યાદ આવે. પણ ઘણા લોકોએ એ ખ્યાલ નહીં હોય કે રશિયા પોતે પણ ક્રૂડ ઓઈલનું બહુ મોટું ઉત્પાદક છે. અને એ પણ યાદ નહીં હોય કે સૌથી વધારે ક્રૂડ ઓઈલ રીઝર્વ કેનેડા પાસે છે, ગલ્ફના દેશો પાસે નહીં. એટલે જગતના બે મોટા ક્રૂડ ઉત્પાદક દેશો વચ્ચે દોસ્તી થાય અને ક્રૂડનું ઉત્પાદન ઓછું કરવામાં આવે તો ભાવો ભડકે બળે. ઓપેક નામનું સંગઠન છે, તેમાં ક્રૂડનું ઉત્પાદન કરનારા દેશો છે અને સૌથી વધુ દેશો તેમાં મુસ્લિમ દેશો છે. ઓપેકને બેલેન્સ કરવા માટેની તાકાત રશિયામાં છે અને તેનો ઉપયોગ કરવો પડે ત્યારે રશિયા કરે છે. અમેરિકા સાઉદી અરેબિયાને પોતાના ખોળામાં બેસાડી રાખે છે અને દાઝ કાઢવા રશિયા ક્રૂડમાં સપ્લાયમાં જરૂર પ્રમાણે ફેરફાર કરતું રહે છે.